Les relacions comercials entre Catalunya i el Vietnam fan un pas endavant a partir de l'1 d'agost.
Serà el dia que entrarà en vigor el nou tractat de lliure comerç entre la Unió Europea i el país del sud-est asiàtic i que elimina pràcticament tots els aranzels que fins ara afectaven les relacions comercials entre les dues regions.
El nou tractat no només facilita el comerç amb el Vietnam sinó que també inclou aspectes relacionats amb la inversió estrangera, la governança, la protecció dels drets dels treballadors i mediambientals, entre d'altres.
Cristina Serradell, directora d'Internacionalització d'ACCIÓ, explica tot el que han de saber les empreses catalanes i com se'n poden veure beneficiades.
Repassa'n 10 aspectes que has de conèixer:
El nou acord eliminarà el 99% dels aranzels de les exportacions al Vietnam.
De tots aquests, el 65% es suprimiran en el moment de l'entrada en vigor de l'acord i el 35% restant ho faran, de manera progressiva, en un període de 10 anys.
Els sectors més beneficiats de forma immediata són els de la maquinària i béns d'equip (amb uns aranzels actuals del 35%) o el sector farmacèutic (que fins ara eren del 8%).
Altres sectors que també se'n veuran beneficats de forma immediata són el químic, el tèxtil i la pesca.
Per altra banda, també hi ha altres sectors que se'n veuran beneficiats però que, de moment, s'hauran d'esperar un temps.
Els impostos per a l'entrada al Vietnam de components d'automoció, motocicletes, carn de porc congelada, preparats alimentaris, vins i begudes alcohòliques desapareixeran en 7 anys; mentre que els aranzels a cotxes, carn de pollastre i cervesa ho faran en 10 anys.
El tractat contempla la promoció del comerç electrònic i la reducció d'altres tipus de barreres no aranzelàries per facilitar l'accés de les empreses europees al mercat vietnamita i viceversa.
Les dues regions treballaran per simplificar i estandarditzar els procediments comercials per tal de reduir els costos de transacció empresarials.
L'acord preveu la protecció de més de 160 Indicacions Geogràfiques Protegides (IGP) europees d'alimentació i begudes al Vietnam, de les quals 5 són catalanes i del sector del vi.
Concretament són les IGP de Catalunya, de Cava, de l'Empordà, del Penedès i el Priorat.
El nou tractat proporciona una millora de l'accés al mercat de serveis al país del sud-est asiàtic.
És el cas de serveis empresarials, de medi ambient, postal i de missatgeria, financers, assegurances, marítims o telecomunicacions, entre d'altres.
Les empreses europees podran participar en licitacions de contractes públics al Vietnam i seran les primeres empreses estrangeres en tenir accés obert al mercat de contractació.
És el cas de projectes relacionats amb grans infraestructures com carreteres o ports; contractes amb ministeris i amb empreses energètiques estatals; als hospitals públics o a les dues grans ciutats: Hanoi i Ho Chi Min.
Millora de la protecció dels productes innovadors europeus.
El Vietnam s'ha compromès a respectar la propietat intel·lectual de les innovacions i marques europees augmentant-ne el nivell de protecció i afavorint la creació d'un entorn més favorable.
Promoció de la inversió estrangera.
El Vietnam també s'ha compromès a obrir-se a inversions relacionades amb la fabricació i manufactura en sectors com l'alimentació i begudes, els fertilitzants, pneumàtics, plàstics, ceràmica i materials de construcció.
Millora dels estàndards de protecció social i medi ambiental.
Les dues regions s'han compromès a assegurar un desenvolupament sostenible amb compromisos referents a la protecció dels drets bàsics dels treballadors, a la sostenibilitat ambiental o a la promoció de la responsabilitat social corporativa, entre d'altres.
Amb aquest nou tractat de lliure comerç, el Vietnam es consolida com un dels mercats amb més potencial de creixement per a les exportacions catalanes.
De fet, és un dels països que ACCIÓ ja va identificar en l'estudi La intensitat exportadora de Catalunya i els mercats potencials de futur.
El Vietnam és el vuitè país més gran d'Àsia amb una economia que ha crescut a un ritme del 6% anual.
Les exportacions catalanes van augmentar fins els 145,1 milions d'euros l'any 2019, una xifra que gairebé multiplica per quatre la de fa 10 anys.
A més, 1.039 empreses catalanes van exportar al Vietnam l'any 2019, 412 de les quals de manera regular.
Maquinària (12,7%), productes farmacèutics (10,1%) i plàstics (9,3%) van ser els sectors més exportats el 2019.
Repassa totes les dades i oportunitats a l' Informe d'oportunitats de negoci al Vietnam.
A través de l' Oficina Exterior d'ACCIÓ a Singapur, que dona cobertura al Vietnam, les empreses catalanes poden conèixer més a fons com es poden veure beneficiades pel nou acord i les oportunitats de negoci que poden tenir a tot al sud-est asiàtic.